יצחק כהן (חבר הכנסת)

יצחק (איציק) כהן (נולד בב' בתשרי ה'תשי"ב, 2 באוקטובר 1951) הוא איש מפלגת ש"ס שהיה מטעמה חבר הכנסת, שר הבינוי והשיכון, שר ללא תיק (בפועל שר במשרד האוצר) ושר הממונה על שירותי הדת. הוריו של יצחק, מנטינה לבית אבטה וחיים כהן, הם ילידי טריפולי. בלוב, תרם חיים מבנה לפעילות עלייה. המשפחה עלתה לישראל בשנת 1949 כשבה בן ושתי בנות, ובישראל נולדו שני בנים נוספים. יצחק - צעיר הבנים - נולד בב' בתשרי ה'תשי"ב (2 באוקטובר 1951) באשקלון. את שירותו הצבאי, שירות חובה וקבע, עשה בחיל האוויר בתפקיד מקצועי. לאחר שהשתחרר היה ממקימי מפלגת ש"ס ב-1982. משנת 1983 היה חבר מועצת העיר אשקלון (שתי קדנציות וחצי), ומרכז "מעיין החינוך התורני" (מוסדות החינוך של תנועת ש"ס). בשנת 1996 נבחר לכנסת מטעם סיעת ש"ס, וכיהן בה עד חודש אפריל 2021. בכנסת ה-15 כיהן בממשלת ברק כשר הדתות (עד פרישת ש"ס מהקואליציה ב-11 ביולי 2000), ובממשלת שרון הראשונה כסגן שר האוצר (מ-2 במאי 2001). עם הקמת הממשלה ה-31, ב-4 במאי 2006, מונה כהן לתפקיד שר לענייני דתות במשרד ראש הממשלה. וכחבר בועדת השרים לענייני ביטחון לאומי, המכונה באמצעי התקשורת וידועה בציבור כ"הקבינט המדיני-ביטחוני" מאז היבחרו פעלה מפלגת ש"ס להקמתו מחדש של משרד הדתות, וב-14 בינואר 2008, עם הקמתו וחידוש עצמאותו של המשרד לשירותי דת, מונה לעמוד בראשו. בבחירות לכנסת ה-18 הוצב במקום השלישי ברשימת ש"ס לכנסת. כהן שייך לאגף המתון בש"ס, ונחשב למקורבו של אריה דרעי. במאי 2013 קרא במכתב לראש הממשלה לדו-שיח עם הליגה הערבית על בסיס יוזמת השלום שלה, והיה הראשון בסיעת ש"ס שהביע בפומבי עמדות שמאל. בממשלה ה-32 ויתר כהן על כהונת שר לטובת עמיתו לסיעה יעקב מרגי, ומונה לסגן שר במשרד האוצר. ביוני 2013 בחרה בו הכנסת כאחד משני נציגיה בוועדה לבחירת שופטים. בנובמבר 2013 זכה באות אביר איכות השלטון בקטגוריית הרשות המבצעת. בבחירות לכנסת ה-19 הוצב כהן במקום הרביעי בעקבות חזרתו של אריה דרעי לש"ס, כהן מונה לכהן כיו"ר ועדת האתיקה ובנוסף לזה הוא מכהן כחבר בוועדת הכספים וכיו"ר ועדת המשנה שלה האמונה על שוק ההון. בבחירות לכנסת ה-20 הוצב כהן במקום השני ברשימת ש"ס ובממשלה שהוקמה אחריהן מונה לסגן שר במשרד האוצר. ב־22 בפברואר 2018 הפסיק כהן את חברותו בכנסת במסגרת "החוק הנורווגי הקטן" על מנת לאפשר לדני סיידה לכהן בכנסת. בבחירות לכנסת ה-21 הוצב במקום השני וכך גם לקראת הכנסת ה-22 והכנסת ה-23. עם הקמת הממשלה נותר סגן שר האוצר. באוקטובר 2020, לאחר התפטרות יעקב ליצמן מתפקיד שר השיכון, הוחלט שכהן ימלא את מקומו כשר ויקודם גם לשר במשרד האוצר. בנובמבר אותה השנה, לקראת חזרת ליצמן לתפקידו, התפטר כהן מתפקידיו כשר וחזר לכהן כסגן שר האוצר. בפברואר 2021 הודיע כי יפרוש מן החיים הפוליטיים, ושלא יתמודד בבחירות לכנסת ה-24. אחיו הבכור - אברהם (מינו) - שירת בחיל ההנדסה ונהרג בפעילות צבאית ב-1956, בהיותו כבן עשרים. גר באשקלון, נשוי לברוריה ולהם עשרה ילדים. מדיה וקבצים בנושא יצחק כהן בוויקישיתוף יצחק כהן, באתר הכנסת יצחק כהן, באתר כנסת פתוחה יצחק כהן, באתר ערוץ כנסת דינה דנון-דבוש, כהן ממש אוצר, עאדא 161 מבית מרכז אור שלום (עמ' 12–19), תשרי-חשוון ה'תשע"ז (2016), באתר Calaméo עדי רובינשטיין, "כשהרמב"ם ואבן גבירול יחזרו למקומם הראוי, נדע שש"ס עשתה את שלה", באתר ישראל היום, 14 במרץ 2019 השר כהן התפטר ויחזור כסגן שר, חזקי ברוך, באתר ערוץ 7, 17 בנובמבר 2020 אריק בנדר, בכירים בימין ינאמו בכנס למען יוזמת השלום הערבית, באתר nrg‏, 16 במאי 2013 זוכי אות אביר איכות השלטון 2013 באתר התנועה למען איכות השלטון בישראל, 11 בנובמבר 2013 כהן ימונה לשר השיכון; ליצמן יכהן תחתיו כסגן, באתר בחדרי חרדים, 11 באוקטובר 2020 יהודה שלזינגר, כהן התפטר; זעם בש"ס על גנץ, באתר ישראל היום, 17 בנובמבר 2020 עמירם ברקת, ‏ח"כ יצחק כהן נאלץ להתפטר מתפקיד שר במשרד האוצר, באתר גלובס, 17 בנובמבר 2020 חגי עמית, בעקבות החלטת מועצת חכמי התורה – איציק כהן הודיע על פרישה, באתר TheMarker‏, 1 בפברואר 2021